Ajuns la aproape 39 de ani, vârstă pe care o va împlini în primele zile ale lunii octombrie, Ciprian Marica este unul dintre cei mai mari atacanți pe care i-a avut vreodată România, cu 71 de meciuri jucate în națională și 25 de goluri marcate sub tricolor.
De-a lungul carierei, fostul fotbalist român a jucat la echipe precum Dinamo, Șahtior Donețsk, Stuttgart, Schalke, Getafe, Konyaspor și FCSB, iar acum este acționar la Farul Constanța, echipa lui Gheorghe Hagi.
Invitat în emisiunea lui Dan Capatos de la Antena Stars, Ciprian Marica a vorbit despre banii câștigați din sport, afirmând că este posibil să-i fi intrat în conturi, în timpul carierei, peste 15 milioane de euro.
„Am făcut bani mulți din fotbal. Hai să spunem peste 15 milioane de euro. Destul de mulți bani. Acum depinde cu ce compari. Dar sunt bani mulți. Bine, sunt sportivi în lume care au câștigat mai mulți bani decât mine: Simona Halep, care are peste 40 de milioane de euro câștigați de tenis. Deci sunt sportivi care au câștigat mai mult. Și în fotbal, cu siguranță. Nu vreau să spun sume”, a afirmat fostul atacant al naționalei României.
Ciprian Marica și-a amintit în emisiunea Xtra Night Show și cum a ajuns să joace fotbal. El a spus că mama lui l-a dus să facă sport și că lui i-a plăcut acest lucru.
„M-a dus mama la fotbal, să-mi consum energia. Eram un copil energic pe la nouă ani. Am fost și la tenis, a încercat toate activitățile cu mine, numai să-mi consum energia.
M-a ajutat faptul că am avut acasă o situație bună și au putut să-mi ofere condițiile necesare să pot să fac performanță. Dar în primul rând a contat mult că mi-a plăcut, că am făcut ceea ce mi-a plăcut. Asta cred că e cheia succesului, să-ți placă, după care intervine ambiția.
Tatăl meu era constructor și probabil că m-ar fi ghidat și m-aș fi dus în nișa asta în care și astăzi sunt. Încercăm să facem ceva în zona dezvoltării imobiliare. E greu”, a mai dezvăluit Ciprian Marica.